Is-sawm tassew Iftaħ garġik, għajjat u la tiskotx! Għolli leħnek bħal tromba! Dnubhom uri lill-poplu tiegħi, u ħtijiethom lil dar Ġakobb! Imma lili kuljum ifittxu, jixtiequ jagħrfu triqati, bħallikieku ġens li jagħmel is-sewwa, u li ma ħalliex l-ordnijiet ġusti ta' Alla tiegħu. Jitolbuni ġudizzji fis-sewwa, jixtiequ jersqu lejn Alla: 'Għaliex somna u int ma ħaristx, għakkisna ruħna u int ma ntbaħtx?' Araw, f'jum is-sawm tagħkom tagħmlu li tridu, u tgħakksu lill-ħaddiem tagħkom. Araw, issumu bil-kwestjonijiet u l-ġlied u tidorbu bil-ponn bla ħaqq. Jekk issumu kif qegħdin issumu issa, leħinkom ma jinstamax fl-għoli. Jaqaw jien jogħġobni sawm bħal dan, jum biex bniedem jgħakkes lilu nnifsu? Biex ibaxxi rasu bħas-simar, u jimtedd fuq ix-xkora u r-rmied? Tgħidlu int dan sawm, jum jogħġob lill-Mulej? Jaqaw mhux dan is-sawm li jiena rrid, jiġifieri, li tħoll l-irbit tal-ħażen, u tqaċċat ix-xkiel tal-madmad, li tibgħat ħielsa l-maħqurin, u tkisser kull madmad? Mhux li taqsam ħobżok ma' min hu bil-ġuħ, u ddaħħal f'darek lill-imsejken bla saqaf? Mhux li tlibbes lil min tara għarwien, u n-nies ta' darek ma tinsihomx? Imbagħad ifiġġ bħaż-żerniq id-dawl tiegħek, u malajr tagħlaqlek il-ġerħa tiegħek. Quddiemek timxi l-ġustizzja tiegħek, u l-glorja tal-Mulej timxi warajk. Jekk biss issejjaħlu, iwieġeb il-Mulej; jekk tgħajjatlu, jgħidlek 'Hawn jien'. Jekk tneħħi minn nofsok il-moħqrija, ma tmiddx subgħek u ma tagħmilx deni b'ilsienek, jekk int qalbek toħroġ għall-imġewwaħ, u xxabba' qalb l-imnikket, imbagħad id-dawl tiegħek ifiġġ fid-dlam, u s-swied tiegħek ikun bħan-nofsinhar. U l-Mulej jibqa' jmexxik għal dejjem, u jxebbagħlek qalbek fl-imkejjen niexfa, u jsaħħaħlek għadmek. Int tkun bħal ġnien bis-saqwi, bħal għajn ta' ilma ma jonqos qatt. U jerġgħu jibnuk mill-ħerbiet tal-qedem, mill-ġdid int tibni s-sisien ta' ġenerazzjonijiet sħaħ. U jsejħulek: 'Bennej tas-swar imġarrfa, li jġedded it-toroq fejn wieħed joqgħod'. Jekk int ma tixħetx is-Sibt taħt riġlejk, billi tagħmel li jogħġbok fil-jum imqaddes tiegħi; jekk issejjaħ is-Sibt l-għaxqa tiegħek, u l-jum qaddis u mweġġaħ mill-Mulej; jekk tagħtih ġieħ billi fih ma tagħmilx ix-xogħol ta' kuljum, u ma tfittixx in-negozju u t-tlablib fieragħ, imbagħad issib l-għaxqa tiegħek fil-Mulej, u jiena ntellgħek fuq għoljiet l-art. U nxebbgħek b'wirt Ġakobb, missierek. Għax fomm il-Mulej tkellem."